Document ID: 32014D0353

DEĊIŻJONI TA' IMPLIMENTAZZJONI TAL-KUNSILL
tal-21 ta' Mejju 2014
dwar l-arranġamenti prattiċi u proċedurali għall-ħatra mill-Kunsill ta' tliet esperti tal-bord ta' għażla u monitoraġġ għall-azzjoni Kapitali Ewropej tal-Kultura għall-2020-2033
(2014/353/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra d-Deċiżjoni Nru 445/2014/UE tal-Parlament Ewropew u tal-Kunsill tas-16 ta' April 2014 li tistabbilixxi azzjoni tal-Unjoni għall-Kapitali Ewropej tal-Kultura għas-snin mill-2020 sal-2033 u li tħassar id-Deċiżjoni Nru 1622/2006/KE (1), u b'mod partikolari l-Artikolu 6 tagħha,
Billi:
(1)
Skont l-Artikolu 6 tad-Deċiżjoni Nru 445/2014/UE, għandu jitwaqqaf bord ta' esperti indipendenti (“il-bord”) biex jagħmel l-għażla u jissorvelja l-proċeduri. Il-bord għandu jkun magħmul minn 10 esperti maħtura mill-istituzzjonijiet u l-korpi tal-Unjoni, li tlieta minnhom għandhom jinħatru mill-Kunsill għal perijodu ta' tliet snin. Madankollu, fir-rigward tat-twaqqif tal-ewwel bord, il-Kunsill għandu jaħtar l-esperti tiegħu għal sena sabiex tkun tista' ssir sostituzzjoni gradwali tal-esperti u b'hekk jiġi evitat it-telf ta' esperjenza u għarfien.
(2)
Kull istituzzjoni u korp għandu d-dritt jagħżel l-esperti skont il-proċeduri rispettivi tiegħu. Madankollu, skont l-ewwel subparagrafu tal-Artikolu 6(3) tad-Deċiżjoni Nru 445/2014/UE, l-esperti għandhom jintgħażlu minn grupp ta' esperti potenzjali Ewropej proposti mill-Kummissjoni.
(3)
Skont ir-raba' subparagrafu tal-Artikolu 6(3) tad-Deċiżjoni Nru 445/2014/UE, meta jaħtru l-esperti tagħhom, l-istituzzjonijiet u l-korpi tal-Unjoni għandhom jiżguraw il-komplementarjetà tal-kompetenzi, distribuzzjoni ġeografika bilanċjata u bilanċ bejn is-sessi fil-kompożizzjoni ġenerali tal-bord.
(4)
Huwa xieraq li l-Kunsill jiddeċiedi dwar l-arranġamenti prattiċi u proċedurali għall-ħatra tat-tliet esperti tiegħu fil-bord.
(5)
Dawn l-arranġamenti għandhom ikunu ġusti, mhux diskriminatorji, trasparenti u faċli biex jiġu implimentati,
IDDEĊIEDA KIF ĠEJ:
Artikolu 1
1. Għandu jiġi organizzat tlugħ bix-xorti fost l-Istati Membri. Il-parteċipazzjoni tal-Istati Membri fit-tlugħ bix-xorti għandha tkun volontarja. Madankollu, biex ir-riskju ta' kunflitt ta' interess jitnaqqas kemm jista' jkun, kwalunkwe Stat Membru li tkun ser tintgħażel jew tiġi sorveljata belt fih matul il-mandat tal-esperti tal-bord għandu jiġi eskluż mit-tlugħ bix-xorti. Fl-Anness għal din id-Deċiżjoni hemm lista ta' Stati Membri esklużi li tfasslet skont dan il-prinċipju.
2. Sabiex tkun żgurata distribuzzjoni ġeografika wiesgħa, l-Istati Membri li rrakkomandaw esperti biex jinħatru mill-Kunsill għall-mandat preċedenti wkoll għandhom jiġu esklużi mit-tlugħ bix-xorti.
Artikolu 2
1. L-ewwel tliet Stati Membri li jitilgħu għandu jkollhom id-dritt li jirrakkomandaw espert wieħed kull wieħed.
2. Għal dan il-għan, kull wieħed mit-tliet Stati Membri għandu jagħżel espert mill-grupp ta' esperti potenzjali Ewropej li ġie stabbilit mill-Kummissjoni u jirrakkomanda li dan l-espert jinħatar fuq il-bord.
3. Abbażi ta' dawn ir-rakkomandazzjonijiet u wara l-iskrutinju xieraq tal-esperti rrakkomandati mill-korp ta' tħejjija rilevanti tal-Kunsill, il-Kunsill għandu jaħtar it-tliet esperti li ser ikunu parti mill-bord ta' għażla u monitoraġġ għal perijodu ta' tliet snin.
4. B'deroga mill-paragrafu 3:
(a)
il-Kunsill għandu jaħtar l-esperti tiegħu fuq il-bord tal-2015 għal perijodu ta' sena;
(b)
madankollu għandu jitqies li l-esperti maħtura għall-2015 inħatru wkoll għall-perijodu 2016-2018.
Għalhekk, skont l-Artikolu 1(1), l-Istati Membri li għandhom jintgħażlu jew jiġu ssorveljati bliet tagħhom mill-bord tal-2015 kif ukoll mill-bord tal-2016-2018 għandhom jiġu esklużi mit-tlugħ bix-xorti li jaħtar l-esperti tal-bord tal-2015.
5. Fil-każ ta' riżenja, mewt jew inkapaċità permanenti ta' espert tal-bord, l-Istat Membru li jkun irrakkomanda lil dak l-espert għandu jirrakkomanda l-ħatra ta' sostitut għall-bqija tal-mandat ta' dak l-espert. Il-proċedura msemmija f'dan l-Artikolu għandha tapplika.
Artikolu 3
Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fi Brussell, il-21 ta' Mejju 2014.

Labels: 0
9
15